## Odluka o metodologiji za izradu planova obrane

### NN 43/1997 (23.4.1997.), Odluka o metodologiji za izradu planova obrane

# VLADA REPUBLIKE HRVATSKE

Na temelju članka 20. točke 2. Zakona o obrani ("Narodne novine", br.
74/93 - pročišćeni tekst i 57/96), Vlada Republike Hrvatske je na sjednici
održanoj 17. travnja 1997. godine donijela

## **ODLUKU**

### **O METODOLOGIJI ZA IZRADU PLANOVA OBRANE**

OPĆE ODREDBE

I.

Planove obrane, sukladno sa Zakonom o obrani, donose: Republike Hrvatska,
Sabor Republike Hrvatske, Vlada Republike Hrvatske i tijela državne uprave,
tijela sudbene vlasti, Državno odvjetništvo Republike Hrvatske i Državno
pravobraniteljstvo Republike Hrvatske, Grad Zagreb i županije, županijski
uredi i gradski uredi Grada Zagreba, pravne osobe koje su Odlukom Vlade
Republike Hrvatske određene kao pravne osobe posebno značajne za obranu,
te druge pravne osobe koje od mjerodavnih tijela državne vlasti dobiju
zadaću radi ostvarivanja nekog obrambenog interesa Republike Hrvatske (u
daljnjem tekstu: nositelji obrambenih priprema).

Jedinice lokalne samouprave i upravni odjeli i službe jedinica lokalne
samouprave neposredno izvršavaju zadaće utvrđene dijelovima plana obrane
Grada Zagreba i županija te gradskih ureda Grada Zagreba i županijskih
ureda.

II.

Planovi obrane izrađuju se radi organiziranog prijelaza nositelja obrambenih
priprema s mirnodopskih uvjeta na uvjete funkcioniranja u ratu, u slučaju
neposredne ugroženosti neovisnosti i jedinstvenosti Republike Hrvatske
ili u izvanrednim okolnostima.

Planovi obrane temelje se na procjenama ljudskih i materijalnih mogućnosti
nositelja obrambenih priprema za njihovo angažiranje u ratu.

Planovi obrane u osnovi sadrže zadaće: organizaciju, snage, sredstva,
mjere i postupke za rad i provođenje obrambenih aktivnosti u ratu, u slučaju
neposredne ugroženosti neovisnosti i jedinstvenosti Republike Hrvatske
ili u izvanrednim okolnostima.

III.

Plan uporabe oružanih snaga, kao poseban dio plana obrane Republike
Hrvatske, izrađuje se po posebnim propisima što ih donosi ministar obrane,
a način osiguranja materijalnih i drugih potreba oružanih snaga u ratu,
načelno se uređuje ovom Odlukom.

SADRŽAJ PLANA OBRANE

IV.

Plan obrane Republike Hrvatske sadrži:

1) mjere pripravnosti,

2) mobilizaciju,

3) uporabu oružanih snaga,

4) funkcioniranje gospodarstva i društvenih djelatnosti,

5) djelovanje sustava motrenja i obavješćivanja,

6) veze vođenja i kriptološka zaštita tajnih podataka,

7) djelovanje civilne zaštite.

V.

Plan obrane Sabora Republike Hrvatske, Vlade Republike Hrvatske i tijela
državne uprave, tijela sudbene vlasti, Državnog odvjetništva Republike
Hrvatske i Državnog pravobraniteljstva Republike Hrvatske sadrži:

1) mjere pripravnosti,

2) mobilizaciju,

3) funkcioniranje djelatnosti,

4) izvod iz veza vođenja i kriptološka zaštita tajnih podataka,

5) djelovanje civilne zaštite.

VI.

Plan obrane županije i Grada Zagreba sadrži:

1) mjere pripravnosti,

2) mobilizaciju,

3) funkcioniranje gospodarstva i društvenih djelatnosti,

4) izvod iz djelovanja sustava motrenja i obavješćivanja,

5) veze vođenja i kriptološka zaštita tajnih podataka,

6) djelovanje civilne zaštite.

VII.

Plan obrane županijskih ureda i gradskih ureda Grada Zagreba sadrži:

1) mjere pripravnosti,

2) mobilizaciju,

3) funkcioniranje djelatnosti,

4) izvod iz veza vođenja i kriptološka zaštita tajnih podataka,

5) djelovanje civilne zaštite.

VIII.

Plan obrane pravnih osoba koje su Odlukom Vlade Republike Hrvatske određene
kao pravne osobe posebno značajne za obranu Republike Hrvatske, sadrži:

1) mjere pripravnosti,

2) mobilizaciju,

3) funkcioniranje u ratu,

4) izvod iz veza vođenja,

5) djelovanje civilne zaštite.

IX.

Plan obrane pravnih osoba koje su dobile zadaću od mjerodavnih tijela
državne vlasti, sadrži:

1) mjere pripravnosti,

2) mobilizaciju,

3) materijalno-tehničku i kadrovsku razradu dobivene zadaće,

4) izvod iz veza vođenja,

5) djelovanje civilne zaštite.

IZRADA PLANA OBRANE

X.

Postupku izrade Plana obrane Republike Hrvatske prethodi donošenje programa
rada na pripremi, izradi i donošenju planova obrane i izrada procjene vojnih,
političkih i sigurnosnih uvjeta u slučaju rata i neposredne ugroženosti
neovisnosti i jedinstvenosti Republike Hrvatske.

*1. Izrada procjene*

XI.

Procjenu vojnih, političkih i sigurnosnih uvjeta u slučaju rata i neposredne
ugroženosti neovisnosti i jedinstvenosti Republike Hrvatske pripremaju
Ministarstvo obrane i Ministarstvo unutarnjih poslova prema posebnoj metodologiji
koju donosi ministar obrane.

Procjena je isključivo u funkciji izrade dijela plana obrane Republike
Hrvatske koji se odnosi na uporabu oružanih snaga.

*2. Mjere pripravnosti*

XII.

Nositelji obrambenih priprema u skladu s izvodom iz dijela Plana obrane
Republike Hrvatske koji se odnosi na mjere pripravnosti, određivanjem provoditelja
pojedinih aktivnosti, izradom potrebnih priloga i pripremom akata kojima
se osigurava brzo i djelotvorno provođenje naređenih mjera, razrađuju postupak
primanja naloga i način provođenja mjera koje se na njih neposredno odnose.

*3. Mobilizacija*

XIII.

Dijelovima planova obrane nositelja obrambenih priprema koji se odnose
na mobilizaciju, razrađuju se radnje i postupci tijekom pripremanja i provođenja
mobilizacije, snage, sredstva, vođenje i ostale prioritetne zadaće u mobilizaciji,
sukladno posebnim propisima kojima se uređuje priprema i način provođenja
mobilizacije u Republici Hrvatskoj.

*4. Funkcioniranje gospodarstva i društvenih*

*djelatnosti*

XIV.

U dijelu plana obrane Republike Hrvatske što se odnosi na funkcioniranje
gospodarstva i društvenih djelatnosti, utvrđuju se:

1) ocjena uvjeta i mogućnosti funkcioniranja gospodarstva i društvenih
djelatnosti u ratu,

2) osiguranje oružanih snaga borbenim, neborbenim i ostalim sredstvima
i uslugama,

3) ratni proračun,

4) platna bilanca.

XV.

U dijelu plana obrane Sabora Republike Hrvatske, Vlade Republike Hrvatske
i tijela državne uprave, tijela sudbene vlasti, Državnog odvjetništva Republike
Hrvatske i Državnog pravobraniteljstva Republike Hrvatske, što se odnosi
na funkcioniranje djelatnosti, utvrđuju se:

1) ocjena uvjeta i mogućnosti funkcioniranja djelatnosti iz vlastitog
djelokruga,

2) funkcioniranje u ratu.

Osim dijelova plana iz stavka 1. ove točke, u dijelu plana obrane tijela
državne uprave što se odnosi na funkcioniranje djelatnosti utvrđuje se
i:

1) mogućnosti proizvodnje i pružanja usluga u djelatnostima značajnim
za obranu na razini Republike Hrvatske,

2) osiguranje oružanih snaga borbenim, neborbenim i ostalim sredstvima
i uslugama.

XVI.

U dijelu plana obrane županije i Grada Zagreba, što se odnosi na funkcioniranje
gospodarstva i društvenih djelatnosti, utvrđuju se:

1) ocjena uvjeta i mogućnosti funkcioniranja gospodarstva i društvenih
djelatnosti,

2) ocjena potreba i mogućnosti osiguranja proizvoda i usluga značajnih
za pučanstvo županije,

3) ratni proračun.

XVII.

U dijelu plana obrane županijskih ureda i gradskih ureda Grada Zagreba,
što se odnosi na funkcioniranje, utvrđuju se:

1) ocjena uvjeta i mogućnosti funkcioniranja djelatnosti iz vlastitog
djelokruga,

2) mogućnosti proizvodnje i pružanja usluga djelatnosti značajnih za
zadovoljavanje potreba pučanstva županije,

3) funkcioniranje u ratu.

XVIII.

U dijelu plana obrane pravnih osoba koje su odlukom Vlade Republike
Hrvatske određene kao pravne osobe posebno značajne za obranu, što se odnosi
na funkcioniranje, utvrđuju se:

1) ocjena uvjeta i mogućnosti funkcioniranja,

2) ratna organizacija i sistematizacija,

3) materijalno osiguranje planirane proizvodnje i pružanja usluga,

4) organizacija premještanja i onesposobljavanja proizvodnih i uslužnih
kapaciteta kao i premještanja robnih pričuva.

Plan funkcioniranja pravnih osoba iz ove točke mora biti usklađen s
planovima mjerodavnih tijela državne uprave.

XIX.

Dio plana obrane pravnih osoba koje su od mjerodavnih tijela državne
vlasti dobile zadaću radi ostvarivanja određenih obrambenih interesa Republike
Hrvatske, koji se odnosi na funkcioniranje, sadrži:

1) materijalno-tehničke karakteristike osiguravanja proizvodnje i pružanja
usluga,

2) ratna organizacija i sistematizacija,

3) organizacija premještanja i onesposobljavanja proizvodnih i uslužnih
kapaciteta, te robnih pričuva.

Način ostvarivanja zadaća postavljenih pravnim osobama iz ove točke,
mora biti usklađen s planovima mjerodavnih tijela državne vlasti u dijelu
koji se odnosi na mogućnosti proizvodnje i pružanja usluga.

XX.

Ostale pravne osobe, koje nisu nositelji obrambenih priprema, planiraju
mjere i postupke za zaštitu i spašavanje građana i materijalnih dobara
od opasnosti i posljedica prirodnih, tehničko-tehnoloških i ekoloških nesreća
te ratnih razaranja.

XXI.

Pri izradi dijela plana obrane što se odnosi na funkcioniranje djelatnosti
u ratu, nositelji obrambenih priprema koriste se zakonima i drugim podzakonskim
propisima koji uređuju njihove ovlasti i djelokrug poslova, Odlukom Vlade
Republike Hrvatske o proizvodima i uslugama značajnima za obranu te drugim
analitičkim pokazateljima značajnim za djelatnost.

XXII.

Nositelji obrambenih priprema mogu, u dijelovima planova obrane što
se odnose na funkcioniranje u ratu, utvrđivati i druge elemente, kojima
se postiže veća kvaliteta u razradi toga dijela plana obrane.

*5. Planiranje osiguranja materijalnih i drugih potreba oružanih
snaga*

XXIII.

U dijelovima planova obrane mjerodavnih tijela državne uprave, koji
se odnosi na funkcioniranje djelatnosti za koju su osnovani, utvrđuju se
iskazane potrebe oružanih snaga, te mogućnosti njihovog osiguranja.

U dijelovima planova obrane pravnih osoba koje su Odlukom Vlade Republike
Hrvatske određene kao pravne osobe posebno značajne za obranu Republike
Hrvatske i pravnih osoba koje su od mjerodavnog tijela državne uprave dobile
zadaću radi ostvarivanja određenih obrambenih interesa Republike Hrvatske,
koji se odnosi na funkcioniranje u ratu, odnosno u materijalno-tehničkoj
razradi dobivene zadaće, utvrđuju se iskazane potrebe oružanih snaga, te
mogućnosti materijalno-tehničkog osiguranja.

XXIV.

Ministarstvo obrane utvrđuje zadaće, surađuje s nadležnim tijelima državne
uprave, usklađuje planove i ugovara proizvodnju sa pravnim osobama poradi
osiguranja potreba oružanih snaga utvrđenih Planom uporabe oružanih snaga.

*6. Civilna zaštita*

XXV.

U dijelu planova obrane koji se odnose na djelovanje civilne zaštite
izrađuju se planovi zaštite i spašavanja radi provedbe organizirane zaštite
i spašavanja ljudi i materijalnih dobara od opasnosti i posljedica prirodnih,
tehničko-tehnoloških i ekoloških nesreća te od ratnih razaranja, na temelju
metodologije koju donosi ministar unutarnjih poslova.

*7. Motrenje i obavješćivanje*

XXVI.

U dijelu plana obrane što se odnosi na motrenje i obavješćivanje razrađuju
se osnovna rješenja organizacije i najvažnije zadaće motrenja i obavješćivanja
na teritoriju Republike Hrvatske, te zadaće pojedinih nositelja obrambenih
priprema koji su značajni za djelovanje službe motrenja i obavješćivanja.

*8. Veze i mjere kriptološke zaštite tajnih podataka*

XXVII.

U dijelu plana obrane što se odnosi na veze vođenja i mjere kriptološke
zaštite tajnih podataka, a sukladno podzakonskim propisima koji uređuju
osnove veze vođenja te ustroj i djelovanje Sustava za kriptološku zaštitu
tajnih podataka u Republici Hrvatskoj, utvrdit će se način i prioritet
u korištenju posebnih veza, imaoca funkcionalnih sustava veza i mjera kriptološke
zaštite tajnih podataka u centrima za obavješćivanje.

DONOŠENJE, PRAĆENJE I AŽURIRANJE PLANOVA OBRANE

XXVIII.

Nositelji obrambenih priprema dužni su primjenjivati mjere i postupke
kojima se osigurava zaštita tajnih podataka.

XXIX.

Planovi obrane provjeravaju se vježbama, upravnim nadzorima i inspekcijskim
nadgledima.

XXX.

Pravne osobe nositelji obrambenih priprema kontinuirano analiziraju
vlastite kapacitete, tehniku, tehnologiju, organizaciju rada i druge pokazatelje
koji su u funkciji obrambenih interesa Republike Hrvatske, županije i Grada
Zagreba, te ukoliko dođe do promjena, izvješćuju nadležna tijela državne
vlasti.

Mjerodavna tijela državne vlasti prate pokazatelje iz redovnoga sustava
statističkog praćenja o kretanjima i mogućnostima proizvodnje i pružanja
usluga svih pravnih osoba na području Republike Hrvatske i u slučaju promjena,
mijenjaju i ažuriraju dijelove planova obrane koji se odnose na funkcioniranje
djelatnosti za koje su osnovani.

XXXI.

U slučaju rata i neposredne ratne ugroženosti neovisnosti i jedinstvenosti
Republike Hrvatske, pravne osobe nositelji obrambenih priprema procjenjuju
utjecaj nastale situacije na funkcionalne dijelove vlastitih planova obrane
i vrše potrebna usuglašavanja s nadležnim tijelima državne vlasti i prilagođavaju
planove obrane nastaloj situaciji.

PRIJELAZNE I ZAVRŠNE ODREDBE

XXXII.

Obvezuju se tijela državne uprave da donesu odgovarajuće stručne upute
za planiranje obrambenih priprema u djelatnosti za koju su nadležni, u
roku 30 dana od dana stupanja na snagu ove Odluke.

XXXIII.

Nositelji obrambenih priprema dužni su svoje planove obrane uskladiti
s odredbama ove Odluke u rokovima utvrđenim u Programu rada na pripremi,
izradi i donošenju procjena i planova obrane Vlade Republike Hrvatske.

XXXIV.

Stupanjem na snagu ove Odluke prestaje važiti Odluka o metodologiji
za izradu planova obrane ("Narodne novine", broj 11/93), Upute o primjeni
Odluke o metodologiji za izradu planova obrane ("Narodne novine", broj
23/93) i Odluka o metodologiji za izradu sigurnosnih planova ("Narodne
novine", broj 11/93).

XXXV.

Ova Odluka stupa na snagu danom objave u "Narodnim novinama".

Klasa: 801-02/97-02/01
Urbroj: 5030109-97-4
Zagreb, 17. travnja 1997.

Predsjednik
mr. **Zlatko Mateša,** v. r.

Odluka, NN 43/1997-599